**ZAPISNIK**

**4. SEJE STRATEŠKEGA SVETA ZA ZDRAVSTVO**

četrtek, 16. 2. 2023

Prisotni člani: dr. Erik Brecelj, dr. Peter Radšel, dr. Iztok Takač, dr. Branko Gabrovec, mag. Dorjan Marušič, Monika Ažman, dr. Grega Strban, Tjaša Sobočan, Azra Herceg, mag. Egon Stopar, dr. Radko Komadina, mag. Mira Šavora, dr. Petra Došenović Bonča, mag. Dolores Kores, Gregor Cuzak, dr. Valentina Prevolnik Turk, Rok Ravnikar, mag. Ana Vodičar, Hajdi Kosednar.

Odsotni: dr. Marko Jaklič, dr. Tit Albreht, dr. Anže Dolinar, dr. Vojko Flis.

Ostali prisotni: dr. Igor Švab, Tamara Kozlovič, Anka Rode, Katarina Rotar, Vid Čopi, mag. Melita Župevc, Ana Šinkovec, Simona Pirnat Skeledžija, Erik Scheriani, Miha Mohorčič.

Sejo Strateškega sveta za zdravstvo, ki se je pričela ob 16.00 uri, je vodil predsednik strateškega sveta, dr. Erik Brecelj.

**Dnevni red:**

1. Potrditev dnevnega reda.
2. Potrditev zapisnika.
3. Predstavitev dokumenta delovne skupine: Kako povečati število zdravnikov v Sloveniji (dr. Takač).
4. Predstavitev predlogov za hitrejše zaposlovanje tujcev (ga. Anka Rode).
5. Predstavitev načrta za ustanovitev javno-zasebne medicinske fakultete v Celju (dr. Komadina).
6. Predlogi za naslednjo sejo.
7. Razno.

**AD/1**

Strateški svet je bil seznanjen s predvidenim dnevnim redom.

**SKLEP št. 1:** Strateški svet je potrdil predlagan dnevni red.

**AD/2**

Člani strateškega sveta so potrjevali zapisnik prejšnje seje. Izpostavljeno je bilo, da naj se zapisnik dopolni s pozivom k prioritetni obravnavi ključnih tematik za javni zdravstveni sistem, in sicer ukinitev dopolnilnega zdravstvenega zavarovanja, razmejitev javnega in zasebnega zdravstva ter ureditev področja zasebnikov koncesionarjev.

**SKLEP ŠT. 2:** Strateški svet je sprejel zapisnik prejšnje seje sveta, ki vključuje dopolnitve.

**AD/3**

Dr. Iztok Takač je predstavil dokument delovne skupine z naslovom Kako povečati število zdravnikov v Sloveniji. Predstavljeni so bili podatki o vpisu na obe medicinski fakulteti, ki se v zadnjih treh letih povečuje. Izpostavljenih je bilo šest predlogov za povečanje števila zdravnikov - izboljšati pogoje dela, urediti nagrajevanje, vključiti čim več zdravnikov v pedagoški proces in raziskovanje, povečati sodelovanje regionalnih zdravstvenih ustanov pri praktičnem usposabljanju in vzpostavitev kampusov obeh medicinskih fakultet. Poleg tega je bilo izpostavljeno, da treba kader zadržati v akademskem prostoru.

Sledila je razprava v kateri so prisotni med drugim naslovili vprašanje koliko diplomantov ostane v sistemu ter pomen zagotavljanja kakovosti izobraževanja. Dekana obeh medicinskih fakultet sta bila pozvana k povečanju vpisa že s 1.10.2023 na raven, ki je bila v preteklosti že dosežena. Postavljeno je bilo vprašanje štipendiranja s študentov medicine v tujini s strani države.

**SKLEP ŠT. 3:** Strateški svet za zdravstvo zaprosi MZ in NIJZ, da pripravita dopis zaSURS o številu diplomantov, ki ostanejo v sistemu.

**SKLEP ŠT. 4**: Z obravnavo točko povečanja število zdravnikov v Sloveniji bo Strateški svet za zdravstvo nadaljeval na seji dne 23. 2. 2023.

**AD/4**

Sledila je predstavitev predlogov za hitrejše zaposlovanje tujcev. Ga. Anka Rode je predstavila stanje na področju zaposlovanja v Sloveniji. V zdravstvu je trenutno razpisanih 1237 prostih delovnih mest. Predlagani ukrepi se v največji meri navezujejo na spremembo zakonodaje za lažji vstop kvalificiranih tujcev na trg dela oz. v zdravstveno stroko. Pri tem je bila posebna pozornost namenjena zakonski ureditvi o potrebnem znanju slovenskega jezika. V razpravi, ki je sledila so se člani sveta strinjali, da je potrebno zdravniški kader privabiti tudi iz tujih držav (z ustreznim stimulativnim okoljem).

**SKLEP ŠT. 4:** Anka Rode v imenu Strateškega sveta do nedelje, 19. 2. 2023, na podlagi predstavitve pripravi predlog ukrepov za proaktivno politiko na področju zaposlovanja tuje delovne sile v zdravstvu.

**AD/5**

Dr. Radko Komadina je predstavil možnost študija medicine v Celju. Vzpostavitev mednarodne medicinske fakultete bi potekala preko javno-zasebnega partnerstva. V razpravi, ki je sledila so prisotni izrazili pomislek o zadrževanju ustreznega kadra na obeh medicinskih fakultetah in same kvalitete izvedenega programa.

**SKLEP ŠT. 5**: Strateški svet za zdravstvo se je seznanil z možnostjo študija medicine v Celju.

**AD/6**

Dogovorjeno je bilo, da bo svet na naslednji seji obravnaval tematiko povečanja število zdravnikov v Sloveniji s sprejetjem sklepov vezanih na to tematiko predstavljeno na 4 seji, z absentizmom (predstavi mag,Ana Vodičar). Predstavnik pacientov Gregor Cuzak bo predstavil predloge pacientov.

**SKLEP ŠT. 6**: Strateški svet bo na naslednji seji obravnaval problematiko povečanja število zdravnikov v Sloveniji , vprašanje absentizma in predloge pacientov.

**AD/7**

Predsednik Strateškega sveta za zdravstvo je pozval predstavnika MDDSZ, da se dr. Dolinar začne udeleževati sej.

Seja se je zaključila ob 19.40 uri.

Zapisal: Miha Mohorčič

dr. Erik Brecelj

predsednik Strateškega sveta za zdravstvo